કઠલાલ મારવાડી નગરમાં રહેતો પ્રકાશ ઉર્ફે પંકી લાખાજી ચકાજી મારવાડી ગામની એક કિશોરીને લગ્ન કરવાની લાલચ આપી ભગાડી ગયો હતો. જે સંદર્ભે કિશોરીની માતાની ફરિયાદના આધારે પ્રકાશ તથા તેના મિત્ર લાખાજી મારવાડી વિરૂદ્ધ કઠલાલ પોલીસે જાતિય અત્યાચાર તથા પોસ્કો એક્ટ મુજબ ગુનો નોંધી વધુ તપાસ હાથ ધરી હતી. પોલીસે ગણતરીના સમયમાં જ પ્રકાશ તથા કિશોરીને ઝડપી પાડ્યા હતા. ત્યારબાદ તા. ૧૦મીના રોજ સાંજના સમયે પ્રકાશને મેડીકલ ચેકઅપ માટે કઠલાલ સરકારી હોસ્પિટલમાં બે પોલીસ કોન્સ્ટેબલો સાથે જાપ્તા હેઠળ મોકલવામાં આવ્યો હતો. જ્યાં પ્રકાશ પોલીસની નજર ચુકવી નાસી ગયો હતો. આ સંદર્ભે કઠલાલ પોલીસે પ્રકાશ તથા બે પોલીસ કર્મચારી વિરૂદ્ધ ગુનો નોંધી વધુ તપાસ હાથ ધરી હતી. પોલીસે અલગ-અલગ ટીમો બનાવી તપાસ કરતાં માહિતી મળી હતી કે, પ્રકાશ કઠલાલ ઈન્દીરાનગરી પાસેની પ્રાથમિક કુમારશાળામાં છુપાયો છે. જેના આધારે પોલીસે ટુકડીઓ બનાવી કોર્ડન કરી શાળાના ધાબા પર તપાસ કરતાં તે પોલીસને જોઈ ધાબા પરથી કુદી નીચે પડી નાસવા લાગ્યો હતો પરંતુ નીચે ઉભેલ પોલીસે તેને દબોચી લીધો હતો.